Bjarni krefst samtals 210 milljóna úr þrotabúi Glitnis Jón Hákon Halldórsson skrifar 10. desember 2009 10:15 Bjarni Ármannsson krefst 210 milljóna úr þrotabúi Glitnis . Mynd / Hörður . Bjarni Ármannsson krefst samtals 210 milljóna króna úr þrotabúi Glitnis banka , samkvæmt kröfuhafalista bankans sem fréttastofa hefur undir höndum . Kröfuna gerir Bjarni í gegnum tvö félög sín , 130 milljónir í gegnum Sjávarsýn ehf. og 80 milljónir í gegnum Landsýn ehf . Kröfurnar eru tilkomnar vegna skuldabréfa . Birna Einarsdóttir , bankastjóri Íslandsbanka , er ein af fjölmörgum fyrrverandi starfsmönnum Glitnis sem gerir kröfu í þrotabú bankans . Samkvæmt kröfuhafalista Glitnis sem fréttastofa hefur undir höndum nema kröfur Birnu rétt tæpum 12,5 milljónum króna .